Snæfellsbær úr leik en Borgarbyggð áfram Síðasti þáttur undanúrslita spurningakeppninnar Útsvars í Ríkissjónvarpinu var í kvöld . Þá áttust við lið Snæfellsbæjar og Reykjavíkur . Lið vestanmanna var skipað Ara Bjarnasyni , Guðrúnu Fríðu Pálsdóttur og Magnúsi Stefánssyni . Lið höfuðborgarinnar var skipað Jóni Yngva Jóhannssyni , Svanhildi Hólm Valsdóttur og Stefáni Eiríkssyni . Viðureignin fór 106 : 60 Reykjavík í vil . Snæfellsbær hefði þurft að fá 6 stigum meira til að komast í hóp fjögurra stigahæstu tapliða fyrstu umferðar og öðlast þar með áframhaldandi keppnisrétt . Næstkomandi laugardag mætir Borgarbyggð Álftanesi , en Borgfirðingar voru eins og kunnugt er langstigahæsta taplið fyrstu umferðar , hlutu 102 stig en töpuðu þó gegn Akureyringum . Borgarbyggð er eina lið Vesturlands sem kemst áfram úr fyrstu umferð .